পর্যটনমন্ত্রক
গুজরাটের কচ্ছ-এর রান-এ ভারতের জি-২০-র সভাপতিত্বের অধীন পর্যটন সংক্রান্ত প্রথম কর্মীগোষ্ঠীর বৈঠক আজ সাফল্যের সঙ্গে শেষ হয়েছে
নয়াদিল্লি, ১০ ফেব্রুয়ারি, ২০২৩
গুজরাটের কচ্ছ-এর রান-এ ভারতের জি-২০-র সভাপতিত্বের অধীন পর্যটন সংক্রান্ত প্রথম কর্মীগোষ্ঠীর বৈঠক আজ সাফল্যের সঙ্গে শেষ হয়েছে। এই বৈঠকের অন্তর্ভুক্ত ছিল উদ্বোধনী অধিবেশন, দুটি পার্শ্ববর্তী - সংশ্লিষ্ট অন্য অনুষ্ঠান, পাঁচটি অগ্রাধিকারের ক্ষেত্র হিসেবে চিহ্নিত বিষয়ের ওপর দু’দিনের কর্মীগোষ্ঠীর বৈঠক, একগুচ্ছ দ্বিপাক্ষিক বৈঠক এবং স্থানীয় এলাকা সফর।
কর্মীগোষ্ঠীর বৈঠকের আগে ‘সম্প্রদায়গত সশক্তিকরণ ও দারিদ্র্য দূরীকরণের লক্ষ্যে গ্রামীণ পর্যটন’ – এই বিষয় নিয়ে ৭ ফেব্রুয়ারি একটি আলোচনা অনুষ্ঠানের আয়োজন করা হয়। এই আলোচনায় অংশগ্রহণকারীরা গ্রামীণ পর্যটনের সম্ভাবনা, সাফল্যের দিক এবং সঠিক পদক্ষেপ গ্রহণ প্রভৃতি নিয়ে আলোচনা করেন। অন্য একটি অনুষ্ঠানে ধরদো গ্রামের প্রধান শ্রী মিয়া হুসেন গুল বেগ রান উৎসবের মতো ব্যবস্থা পর্যটন পরিকাঠামো এবং পর্যটন প্রসারের ক্ষেত্রে যে সদর্থক প্রভাব ফেলেছে তার ওপর আলোকপাত করেন এবং তিনি বলেন, এতে গ্রামীণ অর্থনীতি উপকৃত হচ্ছে এবং কর্মসংস্থানের সুযোগ বৃদ্ধি পাচ্ছে।
উদ্বোধনী অধিবেশনে উপস্থিত ছিলেন গুজরাটের মুখ্যমন্ত্রী শ্রী ভূপেন্দ্র ভাই প্যাটেল, পর্যটন, সংস্কৃতি ও উত্তর-পূর্বাঞ্চল উন্নয়ন দপ্তরের মন্ত্রী শ্রী জি কিষাণ রেড্ডি, কেন্দ্রীয় মৎস্য, প্রাণীসম্পদ ও দুগ্ধোৎপাদন মন্ত্রী শ্রী পুরুষোত্তম রুপালা।
উদ্বোধনী অধিবেশনে ভারতের পর্যটন ক্ষেত্র, পর্যটন প্রসারে সরকারের গৃহীত ব্যবস্থা, পর্যটন ক্ষেত্রের ডিজিটাইজেশন এবং স্থানীয় অর্থনীতি ও কর্মসংস্থানের ওপর পর্যটনের প্রভাব সংক্রান্ত বিষয়ে ভারতের আমন্ত্রিত ব্যক্তিত্বরা তাঁদের মতবিনিময় করেন।
কর্মীগোষ্ঠীর বৈঠকে ভারতের সভাপতিত্বে চিহ্নিত পাঁচটি অগ্রাধিকারের বিষয় – গ্রিন পর্যটন; ডিজিটাল ব্যবস্থা; দক্ষতা বৃদ্ধি; পর্যটনের সঙ্গে যুক্ত ক্ষুদ্র, অণু ও মাঝারি উদ্যোগ; স্টার্ট-আপ এবং গন্তব্য-ভিত্তিক ব্যবস্থাপনার বিষয় নিয়ে আলোচনা হয়। জি-২০-র সদস্যভুক্ত দেশ, আমন্ত্রিত দেশসমূহ এবং আন্তর্জাতিক সংগঠনগুলির প্রতিনিধিরা এই পাঁচটি অগ্রাধিকারের বিষয়ে সহমত হয়েছেন।
কর্মীগোষ্ঠীর বৈঠকের শেষদিন ‘প্রত্নতত্ত্ব-ভিত্তিক পর্যটন প্রসার : সংস্কৃতি পর্যটনের বিভিন্ন দিক’ – এই বিষয়ের ওপর দ্বিতীয় একটি অনুষ্ঠান আয়োজিত হয়। আলোচনাচক্রে বক্তারা প্রত্নতত্ত্ব-ভিত্তিক ক্ষেত্রগুলির সংরক্ষণ এবং এই জাতীয় স্থানগুলিতে যেসব চ্যালেঞ্জের মোকাবিলা করতে হয় সে বিষয়ে আলোচনা করেন। স্থানীয় অধিবাসীদের সশক্তিকরণ, সুস্থায়ী জীবিকা অর্জন প্রভৃতি ক্ষেত্রে প্রত্নতত্ত্ব-ভিত্তিক পর্যটন প্রসারের সুবিধার দিকগুলি নিয়ে আলোকপাত করেন প্রতিনিধিরা। পর্যটন সচিব শ্রী অরবিন্দ সিং তাঁর সমাপ্তি ভাষণে বলেন যে স্থানীয় অধিবাসীদের সুস্থায়ী ভিত্তিতে আর্থ-সামাজিক উন্নয়নে প্রত্নতত্ত্ব-ভিত্তিক পর্যন্ত প্রভাব ফেলতে পারে।
ধারদো টেন্ট সিটিতে আগত অভ্যাগতরা সফেদ রান-এ সূর্যোদয়ের সময় যোগচর্চায় অংশ নেন। ইউনেস্কো-র বিশ্ব ঐতিহ্যশালী ধোলাভিরার হরপ্পা পর্যটন স্থল ভ্রমণ করেন তাঁরা। ধোলাভিরায় জলের কার্যকরি এবং সুচারু ব্যবহার সম্পর্কে অভ্যাগতদের জানানো হয়। কুটচি শিল্প এবং প্রথাগত দিকের সঙ্গে অভ্যাগতরা পরিচিত হন। সন্ধ্যায় সাংস্কৃতিক অনুষ্ঠানে লোকশিল্পীদের নৃত্যানুষ্ঠানে উৎসাহের সঙ্গে তাঁরা যোগদান করেন।
অধিবেশন স্থল ছেড়ে যাওয়ার আগে ভুজ-এ ভূমিকম্পে নিহতদের স্মৃতিতে তৈরি অত্যাধুনিক স্মারক সংগ্রহালয় ‘স্মৃতিবন’ ঘুরে দেখেন তাঁরা।
পর্যটন কর্মীগোষ্ঠীর আগামীদিনে আরও তিনটি বৈঠক হবে। এর একটি হবে গোয়ায় মন্ত্রী পর্যায়ের বৈঠক। এছাড়া জি-২০ পর্যটন ট্র্যাক-এর চারটি জি-২০ বৈঠকে পর্যটন প্রসারে বৃহৎ অনুষ্ঠানের আয়োজন করা হয়েছে। পর্যটন মন্ত্রক প্রথম বিশ্ব পর্যটন বিনিয়োগকারী শিখর সম্মেলন নতুন দিল্লিতে এপ্রিল-মে মাসে আয়োজন করবে। মে মাসে এমআইসিই বিশ্ব সম্মেলন হবে এবং জুন মাসে পর্যটন ক্ষেত্রের মুখ্য কার্যনির্বাহী আধিকারিকদের নিয়ে জি-২০ বৈঠক হবে।
PG/AB/DM
(Visitor Counter : 144